Document ID: 31983R2542

*****
ΚΑΝΟΝΙΣΜΟΣ (ΕΟΚ) αριθ. 2542/83 ΤΗΣ ΕΠΙΤΡΟΠΗΣ
της 9ης Σεπτεμβρίου 1983
για τροποποίηση ορισμένων διατάξεων των κανονισμών (ΕΟΚ) αριθ. 262/79 και (ΕΟΚ) αριθ. 1932/81 που αφορούν αντίστοιχα την πώληση βουτύρου σε μειωμένη τιμή και τη χορήγηση ενίσχυσης στο βούτυρο που προορίζεται για την παρασκευή προϊόντων ζαχαροπλαστικής, παγωτών και άλλων προϊόντων διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 6 παράγραφος 7 και το άρθρο 12 παράγραφος 3,
τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί θεσπίσεως των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος (3), όπως τροποποιήθηκε τελευταία από τον κανονισμό (ΕΟΚ) αριθ. 1272/79 (4), και ιδίως το άρθρο 7α,
Εκτιμώντας:
ότι το άρθρο 9 παράγραφος 1 του κανονισμού (ΕΟΚ) αριθ. 262/79 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1014/83 (6), προβλέπει ότι η επιχείρηση που μεταποιεί επίσης βούτυρο στο πλαίσιο του κανονισμού (ΕΟΚ) αριθ. 1932/81 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 48/82 (8), πρέπει να τηρεί ορισμένες υποχρεώσεις· ότι η πείρα έχει αποδείξει ότι δεν απαιτείται η τήρηση ορισμένων υποχρεώσεων όταν η επιχείρηση παρέχει τις κατάλληλες εγγυήσεις λειτουργίας·
ότι κρίνεται σκόπιμο να επεκταθεί η δυνατότητα να αναφέρεται στο άρθρο 10 παράγραφος 2 πρώτο εδάφιο σημείο α) του κανονισμού (ΕΟΚ) αριθ. 262/79 σε προϊόντα υπό μορφή ωμής ζύμης που υπάγονται στη διάκριση 19.02 Β ΙΙ β) του Κοινού Δασμολογίου· ότι πρέπει να προσαρμοστεί κατά συνέπεια το άρθρο 2 παράγραφος 1 σημείο α) του κανονισμού (ΕΟΚ) αριθ. 1932/81·
ότι το άρθρο 23 του κανονισμού (ΕΟΚ) αριθ. 262/79 εξαρτά τη χορήγηση παράτασης της προθεσμίας μεταποίησης από την απουσία σοβαρής αμέλειας εκ μέρους του ενδιαφερόμενου· ότι η πείρα που έχει αποκτηθεί επιβάλλει να μην απαιτείται μία τέτοια απόδειξη·
ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη μέσα στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 262/79 τροποποιείται ως εξής:
1. Στο άρθρο 9 παράγραφος 1 δεύτερο εδάφιο, το κείμενο της δεύτερης περίπτωσης συμπληρώνεται από το ακόλουθο κείμενο:
«Εντούτοις, μετά από αίτηση του ενδιαφερόμενου, τα Κράτη μέλη είναι δυνατόν να αποδεχτούν ότι η υποχρέωση αυτή δεν απαιτείται εφόσον η επιχείρηση διαθέτει χώρους που εξασφαλίζουν τον αποχωρισμό και την αναγνώριση των ενδεχομένων αποθεμάτων βουτύρου.»
2. Στο άρθρο 10 το κείμενο της παραγράφου 2 εδάφιο πρώτο αντικαθίσταται από το ακόλουθο κείμενο:
«2. Εντούτοις, μία επιχείρηση είναι δυνατόν να συμμετάσχει στη δημοπρασία χωρίς να υπόκειται στους όρους που προβλέπονται στο άρθρο 5 παράγραφοι 1 και 2, εφόσον αναλαμβάνει γραπτώς να πληροί τους ακόλουθους όρους:
α) το σύνολο του βουτύρου που κατακυρώνεται μεταποιείται, σύμφωνα με τον προορισμό που αναφέρεται στην προσφορά (τύπος Α, τύπος Β ή τύπος Γ), σε προϊόντα που αναφέρονται στο άρθρο 4 παράγραφοι 1, 2 και 3 στοιχείο α) αα) μέσα σε προθεσμία οκτώ μηνών από την ημερομηνία λήξης της προθεσμίας για την υποβολή των αιτήσεων που αναφέρεται στο άρθρο 12 παράγραφος 2·
β) η μεταποίηση που αναφέρεται στο σημείο α) πραγματοποιείται με τρόπο τέτοιο ώστε η ελάχιστη ποσότητα βουτύρου που χρησιμοποιείται στη βιομηχανία σε ένα μήνα να ανέρχεται σε πέντε τόνους·
γ) τηρούνται οι απαιτήσεις που προβλέπονται στο άρθρο 9 παράγραφος 1 δεύτερο εδάφιο.»
3. Στο άρθρο 23, το κείμενο της παραγράφου 2 αντικαθίσταται από το ακόλουθο κείμενο:
«2. Στις άλλες περιπτώσεις που δεν είναι δυνατόν να θεωρηθούν σαν περιπτώσεις ανωτέρας βίας και κατά τις οποίες έχουν παρέλθει συνολικά μόνον εξήντα ημέρες από τη λήξη των προθεσμιών μεταποίησης, που αναφέρονται στο άρθρο 8, ή της προθεσμίας μεταποίησης, που αναφέρεται στο άρθρο 10
παράγραφος 2 σημείο α), η ασφάλεια μεταποίησης που καταπίπτει ανέρχεται μόνο σε 4 ECU ανά τόνο και για κάθε ημέρα υπέρβασης των καθορισμένων προθεσμιών.»
Άρθρο 2
Στο άρθρο 2 του κανονισμού (ΕΟΚ) αριθ. 1932/81, η παράγραφος 1 σημείο α) αντικαθίσταται από το ακόλουθο κείμενο:
«α) όσον αφορά το βούτυρο, οι επιχειρήσεις που αναλαμβάνουν γραπτώς την υποχρέωση να μεταποιούν οι ίδιες, μέσα στις προθεσμίες που αναφέρονται στην παράγραφο 2, το βούτυρο που αναφέρεται στο άρθρο 1 παράγραφος 2 σημείο α) απευθείας σε προϊόντα των τύπων Α, Β ή Γ, που αναφέρονται στο άρθρο 4 του κανονισμού (ΕΟΚ) αριθ. 262/79, σύμφωνα με τις λεπτομέρειες που προβλέπονται στο άρθρο 10 παράγραφος 2 του εν λόγω κανονισμού·» .
Άρθρο 3
Ο παρών κανονισμός αρχίζει να ισχύει στις 15 Σεπτεμβρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Βρυξέλλες, 9 Σεπτεμβρίου 1983.

Labels: 3
17